b'\n_START_ARTICLE_\nKonserttimestari\n_START_PARAGRAPH_\nKonserttimestari (saks. Konzertmeister) on sinfoniaorkesterissa ensimm\xc3\xa4isten viulujen \xc3\xa4\xc3\xa4nenjohtaja, jonka teht\xc3\xa4viin kuuluu vastata koko jousiston jousituksista, soittaa orkesterikirjallisuuteen sis\xc3\xa4ltyv\xc3\xa4t viulusoolot sek\xc3\xa4 toimia soittajien ja kapellimestarin v\xc3\xa4lisen\xc3\xa4 yhdyssiteen\xc3\xa4. Konserttimestari on osaltaan vastuussa esityksist\xc3\xa4, ei vain omassa ryhm\xc3\xa4ss\xc3\xa4\xc3\xa4n, vaan k\xc3\xa4yt\xc3\xa4nn\xc3\xb6ss\xc3\xa4 koko jousiston osalta mm soittotapansa, valitsemiensa jousitusten sek\xc3\xa4 olemalla aloitteellinen kaikissa sis\xc3\xa4\xc3\xa4ntuloissa. Osoittamansa musiikillisen aloitekykyns\xc3\xa4 johdosta konserttimestaria voidaan pit\xc3\xa4\xc3\xa4 tavallaan koko orkesterin \xc3\xa4\xc3\xa4nenjohtajana._NEWLINE_Alun perin konserttimestari johti konsertteja yhdess\xc3\xa4 cembalistin kanssa, mutta kapellimestarin osuus konsertin johtajana k\xc3\xa4vi v\xc3\xa4ltt\xc3\xa4m\xc3\xa4tt\xc3\xb6m\xc3\xa4ksi Ranskan suuren vallankumouksen j\xc3\xa4lkeisin\xc3\xa4 vuosina musiikin monimutkaistumisen ja orkestereiden suurentumisen vuoksi: orkesterin johtaminen siirtyi kokonaan konserttimestarilta varsinaiselle orkesterinjohtajalle. T\xc3\xa4m\xc3\xa4 entisajan johtava asema heijastuu viel\xc3\xa4kin Isossa-Britanniassa, miss\xc3\xa4 konserttimestarilla (engl. leader) on t\xc3\xa4rke\xc3\xa4 asema ja h\xc3\xa4nen nimens\xc3\xa4 painetaan ohjelmaan erikseen orkesterin kapellimestarin j\xc3\xa4lkeen._NEWLINE_Joissakin pienemmiss\xc3\xa4 kokoonpanoissa konserttimestari johtaa edelleen esityksi\xc3\xa4. T\xc3\xa4llaisia ovat esimerkiksi kamariorkesteri Europa Galante, johtajana viulutaiteilija Fabio Biondi ja Akademie f\xc3\xbcr Alte Musik Berlin.'